google/wiki40b huggingface dataset:
Sepp Innerkofler

Fjellfører

Innerkofler var rundt århundreskiftet en kjent og mye brukt fjellguide i Syd-Tirol, og han driftet fjellturiststedene Drei-Zinnen-Hütte og Hotel Dolomitenhof. Innerkofler var også blant de fremste fjellklatrerne, med en rekke førstebestigninger og nye klatreruter på fjelltopper i regionen. Særlig utmerket han seg ved førstebestigningen av nordveggen på Cima Piccola i Tre Cime di Lavaredo i 1890 sammen med H. Helversen og Veit Innerkofler.

Krigsinnsats

Etter utbruddet av første verdenskrig ledet Innerkofler en såkalt flygende patrulje i fjellområdene, og gjorde en betydelig innsats i kampen mot italienerne takket være sine lokalkunskaper og sin fjell- og klatreerfaring. Han argumenterte for den strategiske betydningen av å befeste og kontrollere Monte Paterno, men nådde ikke frem med sine synspunkter hos hærledelsen før italienske alpini alt hadde rukket å etablere en stilling på fjelltoppen. Den 4. juli 1915 ble Innerkofler drept idet han ledet en mindre klatregruppe som skulle innlede angrepet på den italienske stillingen på den vanskelig tilgjengelige Monte Paterno. Innerkofler og fire menn måtte ta seg opp den mer krevende nordvestveggen alt i nattemørket, men overraskelsesangrepet mislyktes. Hvorvidt Innerkofler døde i kamp med de italienske forsvarerne eller ble truffet av kuler fra egne linjer, har vært omdiskutert i ettertid.
Innerkofler mottok i løpet av krigen alle høyere klasser av den østerrikske tapperhetsmedaljen (Ehren-Denkmünze für Tapferkeit); først den lille sølvmedaljen for sin innsats, ved befordringen som underoffiser (oberjäger) den store sølvmedaljen, og senere ble han også tildelt den høyeste tapperhetsmedaljen i gull av keiser Frans Josef.
Dingxing

Dingxing (kinesisk: 定兴县 ; pinyin : Dìngxīng Xiàn) er et fylke i byprefekturet Baoding i provinsen Hebei i Folkerepublikken Kina.
Befolkningen var i 1999 på 548 209.

Kulturminner

Yicihui-steinsøylen (Yicihui shizhu, 义慈惠石柱) fra Det nordlige Qi-dynasti og Ciyun-paviljongen (Ciyun ge, 慈云阁) fra Mongoldynastiet ble i 1961 henholdsvis 1996 oppført på Folkerepublikken Kinas liste over kulturminner.

Jernbane

Jingguangbanen, som er toglinjen mellom Beijing i nord og Guangzhou i sør, har stoppested her. Denne sterkt trafikkerte jernbanelinjen er også innom blant annet Baoding, Shijiazhuang, Handan, Anyang,  Zhengzhou, Wuhan, Changsha og Shaoguan.

Vei

Kinas riksvei 107 fører gjennom området. Den løper fra Beijing til Shenzhen (rett vbed Hongkong, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
Ferjesambandet Kleppestø–Bergen

Kleppestø–Bergen var et ferjesamband mellom Kleppestø i Askøy kommune og Nøstekaien i Bergen kommune. Sambandet ble lagt ned da Askøybroen åpnet.
Fergestrekningen ble kjennetegnet av rutelaget Askøy Bergens satsing på store og effektive ferger uten overbygg.
George Harding

Militær karriere

Harding ble offiser i Royal Engineers, det kongelige britiske ingeniørkorpset i 1802. Han deltok i Napoleonskrigene, ble utplassert først i Messina på Sicilia i 1807, og deretter på Gibraltar hvor i 1810 han samarbeidet med Charles Holloway om riving av to spanske festninger og resten av de spanske forsvarsverkene på Gibraltar. Han var sjefingeniør på Gibraltar i tiden rundt 1831.
Han ble utnevnt til guvernør på Jersey i 1856. og var også, som oberst sjef for Royal Engineers.
I 1860 ble fikk han utmerkelsen Order of the Bath og det samme året døde han.

Ettermæle

På Gibraltar arbeidet han med en rekke festningsverker. Blant annet restaureringen av et batteri, som ble oppkalt etter ham Hardings batteri på Europa Point, den sørlige spissen av Gibraltar. Ved et tidspunkt var dette stedet kjent som «Harding's Point».
Folkenborg

Folkenborg er et tettsted sørvest for Mysen, i Eidsberg kommune i Østfold. Kong Håkon IV Håkonsson ble født på Folkenborg i 1204. Folkenborg museum og Folkenborg Hestesenter ligger her. Det er prosjektert ny vei i bru over Mysenelva, og den vil gjøre Folkenborg i mye høyere grad en del av Mysen. Folkenborg hører tradisjonelt til Eidsberg.
Jack Berntsen

Bakgrunn

Han vokste opp i Tverråsen i Skilvassbakk på Hamarøy, var tidlig aktiv i danseband-miljøet, ble utdannet cand.mag. i filologi ved Universitetet i Oslo (1963–1968), og senere adjunkt ved Svolvær videregående skole. Berntsen etablerte «Viseklubben Lovisa» i Svolvær (1968), og musikkfestivalen Troilltampen (1973).
Nasjonal berømmelse fikk han gjennom debutplaten Kor e hammaren Edvard? (singel, 1974) med tekst av Jahn-Arill Skogholts opprinnelige Bygdevise. Derpå fulgte Med hammar og høtt (1976), Det e håp i hænganes snøre (1978), Ongan i Lofoten (1981), I ly av Lofotveggen (1984), Lille Bolla Bølla og andre boller (1986), Badestrandsballade (single, 1986), Bussjåfør (single, 1986), Nordover (1990), The best of J.B.; med røde rose (1996) og Det gode liv (1999).
Berntsen ga ut visebøkene Det e lys lenger frem (Nordnorsk Forfatterlag, 1976), Sol bakom skyan (Oktober forlag, 1979/87), Ongan i Lofoten (Oktober forlag, 1981), Lille Bolla Bølla (1986) og Sanga i søkk og kav (Samlaget, 1995). Han medvirket også til teatermanuset Jacks eventyrverden for Hålogaland Teater (2003), er representert i flere antologier som Circum Polaris (1997)  og Band tel ei bygd (2004). Han har laget barneprogram for NRK TV (Da TV'n gikk i stykker 1985; Under Lofotveggen 1995), samt utferdiget låta «Vi sei NEI NEI NEI« i anledning EU-valget (1994).
I 2007 ble Jack Berntsen tildelt statens stipend for eldre fortjente kunstnere som en påskjønnelse for mangeårig og verdifull innsats.
Kristkirken (Borgund)

Kristkirken var en kirke i Borgundkaupangen i middelalderen. Eldste omtale av kirke og prest er fra 1309. Det fremgår av omtalen i Aslak Bolts jordebok (1432) at kirken allerede er øde. Det antas at det er ruinen av denne som i 1880 er omtalt å ligge like nedenfor prestegårdslåven, sørøst for nåværende Borgund kirke, men som nå er borte. Stedet er ikke arkeologisk undersøkt.
Kirken skal ha vært en steinkirke fra andre halvdel av 1100-tallet, med rektangulært skip og kvadratisk kor, utvendig kledd med marmorkvader.
Betegnelsen kristkirke er ofte brukt om domkirker med biskop, men eksistensen av et eventuelt kortvarig bispedømme på Sunnmøre synes ikke entydig bevist.
WordPerfect

WordPerfect for DOS

WordPerfect ble opprinnelig utviklet av amerikanerne Bruce Bastian og Alan Ashton, som grunnla selskapet Satellite Software International i Orem i Utah. Senere endret selskapet navn WordPerfect Corporation. Tekstbehandlingsprogrammet ble for alvor populært da man lanserte WordPerfect 4.2 i 1986.
I 1989 lanserte WordPerfect Corporation programmets mest solgte versjon, WordPerfect 5.1 for DOS. Nytt i denne versjonen var blant annet rullegardinmenyer og støtte for tabeller med regnearklignende funksjoner.
WordPerfect brukte nesten alle mulige tastekombinasjoner med Ctrl-, Alt- og Skift-tastene.

WordPerfect for Windows

WordPerfect var sent ute med en Windows-versjon. Sent i 1991 ble WordPerfect 5.1 for Windows lansert, på et tidspunkt da Microsoft Word for Windows versjon 2 var kommet.
Windows-versjonen av WordPerfect fikk en kjølig mottakelse i markedet, og WordPerfect greide aldri å gjenvinne posisjonen som markedsleder.
WordPerfect ble solgt til Novell i juni 1994, og deretter til Corel i januar 1996.

Filformat

.WPD (WordPerfect Dokument) filer har proprietær format, som med kodene sine ligner XML meget. Først er et prefiks som inneholder global data og det for OLE, osv. – slikt som innlemmede grafiske bokser, o.l. Resten er selve dokumentformatet. Programmet har et vindu som kan åpnes for å se og redigere teksten og disse kodene direkte ved å dobbeltklikke på disse siste, som gjør det meget lettere å redigere og kontrollere dokumentformatet på detaljert vis, enn Word. Det kan også eksportere Adobe .pdf-filer.
Gavrilov Posad

Gavrilov Posad (russisk: Гаври́лов Поса́д) er en by i Ivanovo oblast i Russland. Den ligger ved elva Irmes (ei sideelv til Nerl), rundt 75 km sørvest for Ivanovo. Innbyggertall: 7 000 (2005 est.), 7 193 (folketelling 2002).
Gavrilov Posad ble første gang nevnt i dokumenter i 1434 som bosetningen Gavrilovskoje. Det antas at den ble grunnlagt en gang på 1200-tallet av Vsevolod III, Storfyrste av Vladimir, og oppkalt etter hans sønn Svjatoslav, hvis andre fornavn var Gavrijl. I 1609 ble bosetningen endret til Gavrilova sloboda. I 1789 ble navnet endret til Gavrilovskij Posad og den fikk innvilget byrettigheter. Det nåværende navnet fikk byen først på 1900-tallet.
Castle Howard

Castle Howard er en herregård i North Yorkshire, England, omtrent 24 km nord for York. Residensen er blant de største i Storbritannia, og ble i stor grad bygget mellom 1699 og 1712, for den 3. jarlen av Carlisle, Charles Howard. Herregården ble tegnet av den engelske arkitekten sir John Vanbrugh.
Selv om herregården ble bygget i nærheten av ruinene av Henderskelfe Castle, er bygningen i virkeligheten ikke et slott. Ordet «Castle» blir allikevel ofte brukt for å beskrive bygninger av denne typen. Årsaken til dette er at herregården ble bygget etter en lang periode på 1500-tallet, hvor det ble bygget mange slott.
Master of science

Norge

I Norge er Master of science ofte den offisielle oversettelsen av tittelen for mastergrader i teknologi eller naturvitenskap. Det var også tidligere vanlig for de med sivilingeniør, cand.scient. og tilsvarende høyere grad å oversette disse til Master of science selv om dette var uoffisielt. I dag er dette problematisk, da mastergraden siden innføring av kvalitetsreformen har vært beskyttet og det da kreves at man har fått sin tidligere utdannelse godkjent som minst likeverdig for å bruke tittelen.
Master of science in business brukes ved oversettelse av beskyttet tittel Siviløkonom.
Kom lytt til din moders formaning

«Kom lytt til din moders formaning» eller «Moders farvel» som den også kalles, er en skillingsvise skrevet i Jessheim i 1897. Den ble ofte sunget i kristelige forsamlinger. Blant andre Aage Samuelsen har spilt den inn. Visa er også sunget inn på platen Frem fra Glemselen kap. 9 med Rita Engebretsen.
Sinart Canal 13

Sinart Canal 13 er en costaricansk statlig fjernsynskanal som eies og opereres av Sistema Nacional de Radio y Televisión de Costa Rica (SINART). Kanalen ble starta 15. september 1978, og har som uttalt mål å støtte opp om kultur og utdanning i landet. Programtilbudet er variert og dekker emner som kultur, idrett, nyheter og musikk.
Slepemålsfly

Slepemålsfly er er et fly som flyr med  med en vaier som kan være opp til 1 000 meter lang og med en reklamevimpel eller et skytemål hengende etter seg.

Sivile

Sivile slpemålsfly er vanligvis et fly sleper en reklamvimpel etter seg for et spesiell anledning eller et selskap.

Militære

Innen det militære brukes slepemålfly til opplæring for betjening av antiluftskyts og har en 800 meter lang vaier festet til i flykroppen og sleper et mål, en vindpølse såkalt vingemålskyting , det vil si et kampfly som skyter med automatkanonen mot målet. Målflyet sleper det som kalles for "pølsemål" og er en fire meter lang vindpølse i rødt tøy. Foran «pølsen» sitter en universalsender som inneholder et antall mikrofoner. Pølsen i seg er levert med metalltråder som gir fra seg et radarekko. Senderen og metalltråden
Leopold Kronecker

Liv

Leopold Kronecker stammet fra en velstående, jødisk kjøpmannsfamilie. Han fikk en god utdannelse, først av en privatlærer, deretter på gymnaset i Liegnitz, hvor han blant annet ble undervist av matematikklæreren, og senere universitetsprofessoren, Ernst Eduard Kummer.
I 1841 begynte han å studere filosofi på Universitetet i Berlin og gikk på et bredt spektrum av forelesninger i matematikk, naturvitenskap, filosofi og klassisk filologi. Etter korte opphold på universitetene i Bonn og Breslau vendte han tilbake til Berlin i 1844, hvor han avla doktorgrad i filosofi med arbeidet «De Unitatibus Complexis» (Om komplekse enheter).
Deretter forlot han universitetet og arbeidet noen år som en svært vellykket forretningsmann. I 1855 var han økonomisk uavhengig og vendte tilbake til Universitetet i Berlin som selvfinansiert vitenskapsmann.  Blant hans elever var Georg Cantor. I 1861 ble Kronecker medlem av Det prøyssiske vitenskapsakademiet. I 1868 takket han nei til å bli professor i Göttingen. Han ble i Berlin og i 1883 tok han over stillingen til sin tidligere lærer Kummer. Sammen med Weierstrass, Helmholtz, Schroeter og Fuchs ga han ut tidsskriftet Journal für Mathematik som var grunnlagt av Crelle.
Leopold Kronecker døde 29. desember 1891 av ettervirkningene av bronkitt. Han er gravlagt på den evangeliske gravlunden Alter St. Matthäus-Kirchhof i Tempelhof-Schöneberg.
The Shield

Handling

I serien følger man den eksperimentelle politistyrken kalt «The Strike Team», som er opprettet for å kontrollere kriminelle gjenger og narkotika-handel i Farmington, som er kjent for å ha en meget høy kriminalitet. The Strike Team består av de fire kriminalbetjentene Vic Mackey, Shane Vendrell, Curtis «Lemonhead» Lemansky og Ronnie Gardocki. The Strike Team er en meget effektiv og gjør mange arrestasjoner, men avdelingen er også meget dyr og har rykte på seg for å drive med korrupsjon.
Politistasjonen går under kallenavnet «The Barn» og er bygd i en tidligere kirke.

PC-spill

I januar 2007 kom PlayStation 2 og PC-spillet The Shield. Spillet er et tredjepersons action-spill med Vic Mackey i hovedrollen, som går ut på å gjøre arrestasjoner, forhøre kriminelle og annet politiarbeid. For hver beslagleggelse man gjør kan man selv velge om man vil levere pengene, narkotikaen eller våpnene inn som bevis-materiale eller beholde de selv. Ved å beholde de selv øker Mackeys pensjonsfond og ved å levere de inn kan man senke Vic Mackeys «heat-level». Hver gang Vic Mackey gjør noe mistenksomt eller kriminelt (unødvendig vold/drap) øker nivået på «heat-meter».

Roller

Listen er ikke komplett, men inneholder de mest sentrale rollene og kan inneholde spoilere.
Usikkerhetsstolpe

Usikkerhetsstolper er en grafisk fremstilling av variasjonen i data og brukes på grafer for å indikere feil i matematikk eller usikkerhet i målinger. Stolpene gir en generell ide om hvor nøyaktig en måling som er, eller motsatt, hvor langt unna den oppgitte verdien den eksakte verdien er (uten feil). Usikkerhetsstolper representerer ofte ett standardavvik for usikkerhet, en standardfeil, eller et bestemt konfidensintervall (for eksempel 95 %-intervallet). Disse verdiene er ikke det samme, dermed bør verdien som er valgt fremstill ved hjelp av usikkerhetsstolper være nevnt eksplisitt i diagrammet, eller i teksten som forklarer diagrammet.
Usikkerhetsstolper kan brukes for en visuell sammenligning av to mengder hvis ulike andre forhold er tilstede. Dette kan avgjøre om forskjellene er statistisk signifikante. Usikkerhetsstolper kan også indikere godhet av passform for en gitt funksjon, det vil si hvor godt funksjonen beskriver dataene. Vitenskapelige artikler innenfor eksperimentell vitenskap er forventet å inneholde usikkerhetsstolper på alle grafer, selv om praksis varierer noe mellom fagene, og hvert tidsskrift vil ha sin egen stil. Det har også blitt vist at usikkerhetsstolper kan bli brukt som en direktemanipulasjon for styring av statistiske algoritmer for omtrentlige beregninger. Usikkerhetsstolper kan også være uttrykt i en pluss-og minustegn (±), der øvre grense for feilen er pluss og minus er nedre grense for feilen.
Torellbukta

Torellbukta er en 3,5 km bred bukt øst i Van Mijenfjorden og dannes av deltaet til Danzigelva som har bygget opp Conwentzodden med morenemasser ut mot bukta. På andre siden av odden starter Ingvaldbukta. Bukta ligger 10 km sørvest for Sveagruva, nord i Nathorst Land på Spitsbergen, Svalbard.
Danzigelva renner gjennom Danzigdalen fra Svalbreen, og fjellsidene utover det flate elvedeltaet er bratte med Birketvedttoppen (1070m) og Lundgrenfjellet (1054 m).
Alfa Romeo GTA

GTA 1300 Junior (1968-1972)

GTA 1300 Junior var utstyrt med en 1,3 liters motor basert på 1,6 literen, men med kortere slaglengde. GTA Junior i «Stradale»-utgave manglet mange av lettvektsmodifikasjonene i 1600 GTA, blant annet plastvinduer, lettmetallfelger og motorkomponenter i magnesium. Modellen ble produsert i 450 eksemplarer.

GTAm (1970-1971)

GTAm leverte inntil 240 hestekrefter fra en 2,0 liters motor. Modellen var utviklet fra GTV 1750, som hadde en 1,8 liters motor (1 750 cm³) som ble boret opp til 1 985 cm³.

GTA-SA (1967-1968

Giuilia 1600 GTA-SA («Sovralimentato») var en svært sjelden utgave kun bygget i ti eksemplarer. Bilen var utstyrt med en 1,6 liters (1 570 cm³) motor med doble kompressorer, og kunne yte opp til 250 hestekrefter.
Gjertrud Hannasvik

Konsekvenser

I februar 2010 var over 650 pasienter hasteinnkalt til kontroll ved Asker og Bærum sykehus som følge av venteliste-rotet som var avdekket. Tre ledere måtte gå som følge av avdekkingen av venteliste-rotet ved Sykehuset Asker og Bærum. Vestre Viken-direktør Erik Omland, og direktør for kirurgisk klinikk i HF Vestre Viken, Elisabeth Kaasa forlot sine stillinger som følge av saken. Avdelingssjef Eilert Ottesen måtte også gå da det ble avdekket at avtalen mellom helseforetaket og avdelingssjefen ble inngått i strid med reglene for offentlig anskaffelse. 
HF Vestre Viken ble ilagt foretaksbot på 5 millioner kroner, en bot selskapet vedtok i desember 2010.
Fylkeslege Petter Schou i Oslo og Akershus omtalte i januar 2010 saken som " den mest alvorlige saken jeg har vært borti noen gang".
Helseforetaket Vestre Viken konkluderte i mars 2010 med at saken bare hadde fått alvorlige konsekvenser for tre pasienter. Styret for helseforetaket konkluderte etter den interne granskningen at det ikke hadde skjedd en bevisst manipulering av ventelistene i april 2010.
Statens helsetilsyn avsluttet 17. desember tilsynssaken for Sykehuset Asker og Bærum, med følgende konklusjon:
«Statens helsetilsyn har funnet at Vestre Viken HF, Sykehuset Asker og Bærum har brutt pasientrettighetsloven § 2-1 ved at man systematisk og over tid har endret datoen for rett til helsehjelp uten medisinsk indikasjon, og unnlatt å informere pasientene om deres rettigheter.»
Hustad

Hustad er en bygd i Fræna kommune i Romsdal i Møre og Romsdal.
Hustad ligger ved Hustadvika, langs Atlanterhavsveien.
På Hustad finnes den tidligere siviltjenesteadministrasjonen Hustad leir, som nå er omgjort til Hustad fengsel. På Hustad finnes også Hustadvika Gjestegård, Hustad kirke (Fræna), Jokerbutikken som er omgjort til Hustadvika Treningssenter, Atlantic Auto, Hustad Barnehage Gunn's utsøkte Thaimat og Hustad barne- og ungdomsskole. Stedet har også et aktivt landbruksmiljø, med hovedvekt på melkeproduksjon.
Hustad har en rik lakseelv, Hustadelva, som strekker seg fra Langvatnet gjennom Frelsvatnet til utløp ut i Hustadvika og er ca. 8 km lang.
Hustad var en tidligere kommune, opprettet da Bud kommune ble delt i to 1. juli 1918. Hustad kommune hadde ved opprettelsen 2 062 innbyggere. 1. januar 1964 ble Hustad kommune slått sammen med Bud og Fræna kommuner til den nye Fræna kommune. Hustad hadde på dette tidspunktet en befolkning på 2 196.
Eldste skriftlige belegget er datert 2. august 1329 i Bergen med skrivemåten Hustodum, Diplomatarium Norvegicum b. 2, s. 149, nr. 172. Dette diplomet mener man antyder at Margrete, datter av herr Peter Edøy, og hennes mann Tidemann av Lybekk kunne ha bodd på Hustad.
Hustadgodset rådde over store landområder og var også eid av Rosenkrantzætta, ei dansk adelsslekt. Prosten Knud Mand var den siste eier av restene etter Hustadgodset. Han testamenterte det til Reknes Hospital i Molde ca. 1714. Leieinntektene skulle gå til drift av hospitalet. De siste eierandelene ble utløst så sent som i begynnelsen av 1960-åra.
Hustad er omtalt av Snorre Sturlasson i Heimskringla, også kalt Snorres kongesagaer. Han beskriver hvordan Øystein Magnusson, som var konge av Norge i 1103-1123 døde under et opphold på kongsgården Stim på Hustad den 29. august 1123. På slutten av 1800-talet vart det sett opp ein bauta for å markere kongsgarden sjølv om den eksakte plasseringa er ukjent.
Hustad og Hustadgodset er nevnt i Aslak Bolts jordebok fra 1440 årene.
Klippeformasjonen Aslaksteinen som ble brukt som bygdeborg - et forsvarsanlegg og tilfluktssted fra forhistorisk tid, ligger på Hustad.
Storkletten

Storkfargen er et fjell 1,9 km sør for Flårjuven, på Ahlmannryggen i Dronning Maud Land. Det ble kartlagt av norske kartografer etter landmålinger og flyfoto tatt av Maudheimekspedisjonen (NBSAE) (1949–52) og navnsatt av dem.
Kansas City International gasskraftverk

Kansas City International gasskraftverk er et varmekraftverk i Platte County, i delstaten Missouri i det sentrale USA. Anlegget har en installert produksjonskapasitet på 36 MW fordelt på 2 like store turbiner, på 18 MW hver. Operatør er energiselskapet Kansas City Power & Light Greater Missouri (KCP&L) LLC. 
Det stod ferdig utbygd i 1977. Brenselkilden er hovedsakelig naturgass.
Botswana under VM i friidrett 2019

Resultater

(Q/q - kvalifisert, DNS - startet ikke, DNF - fullførte ikke, PB - personlig rekord)
Aachentraktaten

Aachentraktaten (tysk: Vertrag von Aachen, fransk: traité d'Aix-la-Chapelle),  (offisielt tysk: Vertrag über die deutsch-französische Zusammenarbeit und Integration, fransk: Traité sur la coopération et l’intégration franco-allemandes) er en bilateral avtale mellom Tyskland og Frankrike. Traktaten ble underskrevet av Tysklands forbundskansler Angela Merkel og Frankrikes president Emmanuel Macron 22. januar 2019 i rådhuset i Aachen.  Aachen var Karl den stores residensby, og representerer dermed den felles fransk-tyske historie.

Bakgrunn

Avtalen ble inngått 56 år etter Élysée-avtalen fra 1963 og skal styrke det fransk-tyske samarbeid ved innbyrdes koordinering av europapolitikken, en felles utenriks- og sikkerhetspolitikk (herunder et sterkere militært samarbeid) og et økonomisk område med felles regler.
I sin tale på Sorbonne den 26. september 2017 foreslo Emmanuel Macron for første gang en fornyelse av Élysée-avtalen. Da traktaten rundet 55 år i 2018, talte både Macron og Angela Merkel for en fornyelse av den.

Innhold

Aachentraktaten inneholder 28 artikler som er innordnet i seks hovedavsnitt: 1. Europeiske spørsmål, 2. Fred, sikkerhet og utvikling, 3. Kultur, utdannelse, forskning og mobilitet, 4. Regionalt og grenseoverskridende samarbeid, 5. Bæredyktig utvikling, klima, miljø og næringsmessige spørsmål, 6. Organisasjon.
Traktatens mål er blant annet å styrke det kulturelle mangfold, såvel som å tjene begge staters sikkerhetsinteresser. Goethe-instituttet og Institut français skal ha felles kulturinstitutter i Arbil, Bisjkek, Rio de Janeiro og Palermo. Avtalen intensiverer samarbeidet i forsvarspolitikken, herunder den gjensidige bistand i krisesituasjoner.
Regjeringene skal treffes hvert år. Minst en gang hvert kvartal skal en minister fra et av landene besøke den andre statens regjeringskonferanse.